Csillagászati évkönyv

A csillagászati évkönyvek tartalmazzák az adott év csillagászati eseményeit, az égitestek helyzetét táblázatos, ritkábban grafikus formában. Emellett gyakran cikkeket is közölnek a csillagászat legfrissebb eredményeiről. A hazai csillagászati évkönyvek nagy múltra tekintenek vissza. A naptárak, csillagászati táblázatok az adott évre szóló kalendáriumokban, almanachokban már a 17. századtól kezdve helyet kaptak. A részletes csillagászati adatokkal tartalmazó táblázatok először a Magyar Tudós Társaság Névkönyvében jelentek meg, Nagy Károly szerkesztésében, az 1838-astól az 1843-as évekre. Később az Akadémiai Almanach közölt csillagászati naptárat az Akadémiára vonatkozó adatok mellett 1863-tól 1918-ig.

Az első, csak csillagászati adatokat, cikkeket tartalmazó évkönyv a Stella Csillagászati Egyesület 1925-ben indult Stella Almanachja volt. Ezt követően a K. M. Természettudományi Társulat évkönyve szolgált csillagászati évkönyv gyanánt, bár számos nem csillagászati cikk is helyet kapott benne. A második világháború eseményei miatt 1945-ben és 1946-ban nem jelent meg az évkönyv. 1947–1949 között a Magyar Csillagászati Egyesület adta ki az évkönyvet (a papírhiány miatt füzet formájában) Csillagok Világa Évkönyve címmel. 1950-ben egy igen vékony füzet jelent meg Csillagászati Értesítő címmel A4-es méretben, 1951-ben pedig szovjet mintára, szintén A4-es formátumban, szovjet csillagászati eredményekkel jelent meg a Csillagászati Évkönyv, ismét a Magyar Természettudományi Társulat gondozásában.

A mai csillagászati évkönyv felépítésben és formátumban az 1952-es évkönyvhöz vezethető vissza. Attól az évtől kezdve az évkönyvet kiadta a Művelt Nép Kiadó, a Tudományos Ismeretterjesztő Társulat és a Gondolat is. Az 1988-as Csillagászati évkönyv már csak egyetlen beszámolót tartalmazott a csillagászat legújabb eredményeiről. 1989-ben a TIT Uránia Bemutató Csillagvizsgáló adott ki csillagászati adatokat tartalmazó füzetet. A szerkesztők 1990-ben a Meteor Évkönyv 1990-et már a Magyar Csillagászati Egyesület gondozásában adták ki. 1991-től a Gondolat már nem adott ki csillagászati évkönyvet. Ettől kezdve a kor igényeit követve, a Magyar Csillagászati Egyesület adja ki az évkönyvet Meteor Csillagászati Évkönyv címmel. A 2008-as évre szóló évkönyv volt az első, amiből a csillagászati táblázatok eltűntek - egy kibővített kalendárium kivételével. A változást az informatika fejlődése tette lehetővé - a csillagászati adatokat manapság már nem nyomtatott táblázatokból szerzik be a felhasználók. Az MCsE honlapján jelenségnaptárat találnak az érdeklődők, a planetáriumprogramok grafikusan megmutatják az égitestek helyét (esetenként táblázatos formában ki is nyomtatható az információ), az amatőrök számára is hozzáférhető távcsővezérlések kiváltják az évkönyvek által korábban közölt táblázatokat.

Magyar csillagászati évkönyvek időrendben

Magyar Tudós Társaság

Magyar Tudományos Akadémia

Stella Csillagászati Egyesület

Királyi Magyar Természettudományi Társulat

Magyar Csillagászati Egyesület

Magyar Természettudományi Társulat

Társadalom és Természettudományi Ismeretterjesztő Társulat - Tudományos Ismeretterjesztő Társulat

Magyar Csillagászati Egyesület

További információk
A M. Tudós Társasági Névkönyvei a REAL-J-ben
Az Akadémiai Almanach a REAL-J-ben
A Stella Csillagászati Egyesület Almanachjai a REAL-J-ben
Meteor csillagászati évkönyv a REAL-EOD-ben
Meteor csillagászati évkönyv
Jelenségnaptár

Csillagászati adatok és publikációk
Évkönyvek